NÁRODNÁ RADA SLOVENSKEJ REPUBLIKY

**VI. VOLEBNÉ OBDOBIE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: CRD – 744/2012

**Zápisnica**

**z  2. schôdze** Výboru Národnej rady Slovenskej republiky pre vzdelávanie, vedu, mládež a šport zvolanej na **3. mája 2012 v rokovacej miestnosti č. dv. 33** – prízemie budovy Národnej rady Slovenskej republiky, Nám. A. Dubčeka 1, Bratislava.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Prítomní:*** podľa prezenčnej listiny

***Za K NR SR:*** Michaela **Šikulová -** tajomníčka výboru

 Eva **Jandošová** – referentka výboru

**I.**

Schôdza bola zvolaná pozvánkou z 18. apríla 2012 s návrhom programu uvedenom v pozvánke.

**Návrh programu:**

Programové vyhlásenie vlády Slovenskej republiky a žiadosť vlády o vyslovenie dôvery

Návrh pravidiel rokovania výboru

Rôzne

**II.**

Schôdzu otvoril a viedol predseda výboru **Mojmír Mamojka**. Konštatoval, že výbor je uznášaniaschopný. Pri otvorení schôdze bolo z 13 členov výboru prítomných 11 členov výboru. Overovateľom priebehu schôdze bol poslanec **Pavol Goga.**

Predsedajúci predložil na schválenie návrh programu schôdze a navrhol doplniť návrh programu schôdze o voľbu ďalšieho podpredsedu výboru. Navrhol zaradiť tento návrh ako prvý bod programu schôdze. Nikto nemal iný návrh. Výbor návrh programu schôdze s návrhom na jeho doplnenie schválil.

***Hlasovanie: (11/0/0).***

**III.**

**K bodu 1**

Prvým bodom rokovania bola **voľba podpredsedu výboru.** Návrh na podpredsedu výboru podal klub KDH a navrhol zvoliť za podpredsedu výboru poslanca Martina Fronca. Návrh na prerokovanie výboru predložil predseda výboru.

Následne otvoril rozpravu k predloženému návrhu. Nikto nemal iný návrh a nikto sa nevyjadril k predloženému návrhu. Po ukončení rozpravy sa pristúpilo k hlasovaniu o návrhu. Výbor zvolil za podpredsedu výboru poslanca Martina Fronca **(uznesenie č. 3).**

***Hlasovanie: (10/0/1)***

**K bodu 2**

Druhým bodom rokovania bolo **Programové vyhlásenie vlády SR so žiadosťou o vyslovenie dôvery (tlač 37).** Výbor prerokoval materiál na základe rozhodnutia predsedu NR SR č. 35 z 27. apríla 2012. Predsedajúci privítal na schôdzi výboru hostí: ministra školstva, vedy, výskumu a športu SR D. Čaploviča spolu s jeho sprievodom, prof. RNDR. Jaromíra Pastoreka, DrSc., predsedu SAV, prof. Libora Vozára, CSc., prezidenta Slovenskej rektorskej konferencie a rektora Univerzity Konštantína Filozofa v Nitre, prof. Ing. Rudolfa Siváka, viceprezidenta Slovenskej rektorskej konferencie a rektora Ekonomickej univerzity v Bratislave, prof. Ing. Viktora Smiešku, PhD., predsedu Rady vysokých škôl SR.

Následne predsedajúci požiadal D. **Čaploviča**, ministra školstva, vedy, výskumu a športu SR, ktorý zastupoval navrhovateľa, o uvedenie materiálu. Vo svojom vystúpení uviedol základné zámery a opatrenia vlády v oblasti regionálneho školstva, vysokých škôl, vedy, výskumu a vývoja, mládeže a športu. Určeným spravodajcom k materiálu bol poslanec Ľubomír **Petrák**, ktorý v spravodajskej informácií predniesol návrh uznesenia. V ňom navrhol výboru súhlasiť s Programovým vyhlásením vlády SR.

Predsedajúci otvoril rozpravu k prerokúvanému bodu. V rozprave vystúpili poslanci:

P. Osuský, ktorý sa vyjadril k opatreniam v oblasti vysokých škôl;

M. Fronc, ktorý uviedol, že víta veľa vecí, ktoré nie je problém podporiť, ale kritizoval, že v ňom chýba „ako a za čo“ dosiahnuť uvedené veci;

M. Mamojka, ktorý vo svojom vystúpení poukázal, že niektoré veci sú dlhodobejšieho charakteru a je preto potrebná kontinuita, aby sa dosiahli (napr. status učiteľa) a je potrebné viesť dialóg s tými, ktorých opatrenia sa majú týkať (najmä v oblasti vysokého školstva);

O. Nachtmannová, ktorá poukázala vo svojom vystúpení najmä na to, že zo vzdelania sa stal výhodný biznis a víta zámer, aby sa bakalársky stupeň vzdelania stal plnohodnotným stupňom vzdelania s previazanosťou na požiadavky praxe;

J. Žitňanská, ktorá uviedla, že je na diskusiu, či preferovať koncepciu jednotnej školy, či budovať v školstve „fínsky model“, či viac povinných predmetov alebo nie;

M. Beblavý, podľa ktorého je v programovom vyhlásení veľa všeobecných formulácií bez konkrétnosti a je potrebné hľadať cestu, ako veci zlepšovať;

Á. Érsek, podľa ktorého by štát mal hľadať možnosti, ako prevádzkovať a financovať šport a športové aktivity mládeže a uviedol, či by nemal vzniknúť „Úrad pre šport“;

Ľ. Petrák, ktorý uviedol, že školstvo potrebuje zmeny a ucelenú jednotnú sústavu, aby vzdelávanie a voľno-časové aktivity neboli biznisom, aby nastal transfer vedomostí ako pridanej hodnoty;

D. Galis, oceňuje zámer budovania Národného futbalového štadiónu a privítal by viac praxe pre študentov FTVŠ UK.

V rozprave so súhlasom výboru vystúpili hostia:

prof. Libora Vozára, CSc., prezident Slovenskej rektorskej konferencie a rektor Univerzity Konštantína Filozofa v Nitre,

prof. RNDR. Jaromíra Pastoreka, DrSc., predseda SAV,

prof. Ing. Viktora Smiešku, PhD., predseda Rady vysokých škôl SR,

prof. Ing. Rudolfa Siváka, viceprezidenta Slovenskej rektorskej konferencie a rektora Ekonomickej univerzity v Bratislave.

Predsedajúci ukončil rozpravu. Po skončení rozpravy zaujal stanovisko k jej výsledkom zástupca navrhovateľa D. Čaplovič, minister školstva, vedy, výskumu a športu SR. Následne sa pristúpilo k hlasovaniu o návrhu uznesenia predloženom spravodajcom.

Výbor k prerokúvanému materiálu prijal stanovisko uvedené **v uznesení č. 4.**

***Hlasovanie: (8/4/1)***

**K bodu 3**

Tretím bodom rokovania bolo prerokovanie návrhu **Pravidiel rokovania výboru NR SR pre vzdelávanie, vedu, mládež a šport.** Návrh predniesol predseda výboru. Odporúčal, aby si výbor v súlade s § 1 ods. 2 rokovacieho poriadku NR SR upravil svoje vnútorné pomery a podrobnejšie pravidlá rokovania. V otvorenej rozprave nevystúpil nikto. Následne sa pristúpilo k hlasovaniu.

Výbor **uznesením č. 5** schválil Pravidlá rokovania výboru.

***Hlasovanie: (12/0/0)***

**K bodu 4 - Rôzne**

Poslanec **M. Beblavý** navrhol prijatie uznesenia, ktorým navrhol vykonanie poslaneckého prieskumu na vybraných inštitúciách v súvislosti s medializovaním problémami okolo získania vysokoškolského vzdelania ministra práce, sociálnych vecí a rodiny J. Richtera. V otvorenej rozprave k návrhu sa vyjadrili poslanci Ľ. Petrák, A. Érsék, M. Fronc, J. Žitňanská,P. Goga, P. Osuský a M. Mamojka.

Navrhovateľ poslanec M. Beblavý na základe výsledkov rozpravy spresnil obsah svojho návrhu tak, aby výbor požiadal ministra školstva, vedy, výskumu a športu SR D. Čaploviča o podanie správy v tejto veci. Následne predsedajúci ukončil rozpravu a pristúpilo sa k hlasovaniu.

**Hlasovanie:**

o žiadosti výboru o podanie správy ministrom **(hlasovanie: 5/0/8);**

o podanom návrhu uznesenia na vykonanie poslaneckého prieskumu v tejto veci **(hlasovanie: 5/0/8).**

Výbor predložené návrhy uznesení neprijal.

**IV.**

Predsedajúci na záver rokovania poďakoval prítomným za účasť a ukončil rokovanie výboru.

Prílohy: uznesenia č. 3 - 5

 Pavol **Goga** Mojmír **Mamojka**

 overovateľ výboru predseda výboru